Diari Oficial de la Generalitat Valenciana


Sumari del DOGV 6365, del 29-09-2010 (2010/10174)

RESOLUCIÓ de 23 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i Sanofi-Aventis, SA, per a establir el marc de desenvolupament d'activitats de cooperació en matèria sanitària.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6365

Data del DOGV
:   29-09-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10286


Data del document
:   23-09-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 23 de setembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Sanitat, l'Agència Valenciana de Salut i Sanofi-Aventis, SA, per a establir el marc de desenvolupament d'activitats de cooperació en matèria sanitària. [2010/10265]  
La Conselleria de Sanitat, l'Agència Valenciana de Salut i Sanofi-Aventis, SA, han subscrit, després de la tramitació prèvia reglamentària, el 6 de juliol de 2010, un conveni marc de col·laboració per a establir el marc de desenvolupament d'activitats de cooperació en matèria sanitària.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1212/2010, i que figura com a annex d'esta resolució.  
València, 23 de setembre de 2010.- La directora general del Secretariat del Consell: Mª Teresa Lleó Alonso.  
Conveni marc de col·laboració entre la Conselleria de Sanitat de la Generalitat, l'Agència Valenciana de Salut i Sanofi-Aventis, SA, per a establir el marc de desenvolupament d'activitats de cooperació en matèria sanitària  
València, 6 de juliol de 2010  
Reunits  
D'una part, Manuel Cervera Taulet, conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat per Decret del Consell 120/2007, de 27 de juliol i com a president del Consell d'Administració de l'Agència Valenciana de Salut, en representació d'esta, d'acord amb la delegació de competències aprovada per Acord d'1 de febrer de 2007, de tal Consell d'Administració, publicada en el DOCV núm. 5453, de 19 de febrer de 2007.  
I d'una altra part, Jérôme Silvestre i Antonio Dubé Méndez, com a director general i director financer respectivament de la societat Sanofi-Aventis, SA, amb domicili a Barcelona, C/ Josep Pla, 2,4ª planta i amb CIF A-08163586. Actuen ambdós en nom i representació d'esta empresa, en virtut de les facultats conferides quant al primer, per mitjà de l'escriptura pública de poders atorgada davant del notari de Barcelona, Salvador Carballo Casado, el dia 11 de juny de 2009, amb número de protocol 920 i quant al segon, de l'escriptura pública de poders atorgada davant del notari de Salvador Carballo Casado, el dia 3 de gener de 2007. Ambdues escriptures es troben degudament inscrites en el Registre Mercantil de Barcelona.  
Les parts reunides es reconeixen plena capacitat per a subscriure este conveni, i   
Manifesten  
I. Que correspon a la Conselleria de Sanitat, la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.11 i 54 de l'Estatut d'Autonomia, i que és un dels principis rectors que presidix tota la seua actuació el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana, enteses estes com el conjunt de servicis preventius i de promoció i manteniment de la salut dirigits als ciutadans  
En este sentit, és l'Agència Valenciana de Salut la que segons la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.   
II. Que Sanofi-Aventis és un laboratori farmacèutic que presta suport a la investigació i el desenvolupament en l'àmbit de les ciències de la salut i, més concretament, desenvolupa accions dirigides a l'adequat coneixement i control de la diabetis i de les arítmies; tant per mitjà de la realització d'estudis epidemiològics de gran envergadura com en la investigació i desenvolupament de teràpies que permeten l'abordatge integral del pacient diabètic i del pacient amb fibril·lació auricular. Arreplegant els reptes plantejats en la justificació del Pla de Salut de la Comunitat Valenciana, del pla de la diabetis i del pla de prevenció de malalties cardiovasculars - en el sentit de la necessària participació de tots per a aconseguir l'objectiu proposat, que no és cap altre que l'optimació del control de dits pacients, i amb això contribuir a millorar la qualitat de vida dels ciutadans - manifesta la seua disposició a participar en la consecució d'eixe objectiu.  
III. Que per a millorar la qualitat de les prestacions d'atenció sanitària, els poders públics han d'impulsar la col·laboració i cooperació amb les entitats privades que tinguen entre els seus objectius la innovació, la investigació i la promoció de la salut, principi reconegut en la pròpia Llei 16/2003, de 28 de maig, de Cohesió i Qualitat del Sistema Nacional de Salut, i que este conveni marc constituïx un pas més per a aconseguir eixe objectiu.  
IV. Que es produïx una confluència d'ambdues parts firmants en els seus objectius i que l'establiment d'una col·laboració en matèries d'investigació, prevenció i promoció de la salut, redundarà en una millora significativa de la qualitat de la salut de la població a la Comunitat Valenciana, i en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
V. Que les parts firmants estan decidides a establir i intensificar relacions de col·laboració i cooperació, i particularment, subscriure convenis específics de col·laboració, com a via operativa idònia per a la consecució dels seus fins comuns, i sobre la base del principi de respecte a l'autonomia de la voluntat de les parts, com a criteri rector per a l'èxit d'una cooperació fructífera.  
Per tot això que s'ha exposat, les parts convenen subscriure el present conveni,que estarà sotmés a les clàusules següents.  
Clàusules  
Primera. Objecte del conveni  
És objecte del present conveni l'establiment d'un marc comú de col·laboració entre la Conselleria de Sanitat de la Generalitat, l'Agència Valenciana de Salut i Sanofi-Aventis, SA, en les activitats que contribuïsquen, directament o indirectament, a una millora de la qualitat de les prestacions d'atenció sanitària del Sistema de Salut de la Comunitat Valenciana, i per tant, a una millora de la qualitat de vida de la seua població. Ambdues parts reconeixen la importància d'unir esforços i capacitats, en el marc d'una col·laboració institucional que permeta desenvolupar i potenciar accions complementàries a les previstes en l'àmbit de la qualitat assistencial, l'ús racional de medicaments, la investigació en servicis de salut i la implantació de guies de pràctica clínica, especialment en les àrees de la diabetis i de les arítmies.  
Segona. Compromisos  
1. El present conveni marc es desenvoluparà per mitjà de la subscripció de convenis específics de col·laboració, entre totes les parts firmants o alguna d'elles, en atenció a l'objecte de cada conveni. Els convenis específics hauran d'incloure, entre altres, l'objecte del conveni a desenvolupar, les obligacions de les parts, descripció de les actuacions, finançament, forma de pagament i duració del conveni específic. Les propostes de convenis específics seran estudiades i informades per la comissió de seguiment del present conveni marc abans de ser sotmeses a l'aprovació de les parts. La Conselleria de Sanitat i l'Agència Valenciana de Salut, en els seus respectius àmbits d'actuació i com a conseqüència d'eixa participació prevista, haurà d'incorporar juntament amb el seu logotip, el de Sanofi-Aventis, SA, i donar a conéixer la procedència dels fons obtinguts, en tots aquells actes públics o privats relacionats amb cada un dels projectes, així com en els materials que, derivats d'estos, foren generats per a la pública posada en coneixement.  
2. Difondre a través dels mitjans de comunicació l'actual acord de col·laboració.  
3. Les activitats objecte de col·laboració entre la Conselleria de Sanitat, l'Agència Valenciana de Salut i Sanofi-Aventis, SA, seran:  
a) Col·laboració en els programes per al control i l'abordatge global del diabètic de la Comunitat Valenciana a través d'activitats formatives per a professionals sanitaris, a través de projectes d'investigació i de millora de l'assistència sanitària al diabètic que ajuden a difondre la importància de l'atenció, assistència i control metabòlic al pacient diabètic.  
b) Col·laboració en els programes per al control del pacient amb arítmies de la Comunitat Valenciana a través d'activitats formatives per a professionals sanitaris, a través de projectes d'investigació i de millora de l'assistència sanitària a tal pacient.  
c) Col·laboració en la realització d'estudis qualitatius, fòrums de discussió i projectes d'investigació en les àrees assenyalades. Esta activitat es realitzarà donant suport a la difusió de l'estudi epidemiològic conegut com "estudi València", complementant-lo i adaptant-lo als objectius de la Conselleria de Sanitat i l'Agència Valenciana de Salut, realitzant talls transversals en el programa Abulcassis per a revisar el grau de control dels pacients i d'implantació de la ferramenta per part dels metges i donant suport a la Conselleria i a l'Agència Valenciana de Salut per a la millora dels objectius de l'acord de gestió.  
d) Col·laboració en programes inclosos en del Pla de Salut de Diabetis.  
e) Col·laboració en el desenvolupament del pla cardiovascular en el camp de les arítmies i més concretament de la fibril·lació auricular.  
f) Qualsevol altra activitat que es propose en el si de la comissió de seguiment, per incidir directament o indirectament en la millora de la salut.  
Tercera. Comissió de seguiment  
1. A fi de garantir el compliment d'este conveni de col·laboració, es crea una comissió de seguiment integrada per quatre membres, dos en representació de la Conselleria de Sanitat i de l'Agència Valenciana de Salut i dos en representació de Sanofi-Aventis, SA.  
2. La comissió de seguiment podrà reunir-se amb caràcter anual i sempre que ho sol·licite qualsevol de les parts. Està comissió tindrà com a funcions la proposta, seguiment i control de les actuacions a desenvolupar.  
Quarta. Aportacions econòmiques  
El present conveni marc de col·laboració no comporta cap despesa per a les parts. Les aportacions econòmiques pels costos que genere la col·laboració de les parts seran avaluades i acordades per les parts per a cada un dels conveniu específics que per a això es formalitzen.  
Quinta. Propietat intel·lectual  
La propietat intel·lectual derivada dels treballs que es puguen dur a terme amb motiu del present conveni romandrà subjecta a les disposicions legals d'aplicació en la matèria. Pel que fa als drets inherents a l'autoria s'atorgarà el reconeixement corresponent a qui haja intervingut en l'execució dels treballs mencionats i tindrà el dret moral d'autor.  
Sexta. Vigència  
La duració del present conveni marc de col·laboració serà de dos anys a partir de la data de la seua firma, i es prorrogarà tàcitament quan acabe pel mateix període, excepte denúncia per part de qualsevol de les parts, amb una antelació mínima d'un mes.  
Sèptima. Resolució  
Seran causes de resolució del present conveni marc l'acord mutu de les parts, així com l'incompliment, prèvia denúncia de qualsevol de les parts firmants, comunicada de forma fefaent com a mínim amb dos mesos d'antelació i la denúncia unilateral prevista en la clàusula sexta.   
Octava. Règim aplicable i jurisdicció  
El present conveni té naturalesa administrativa i les qüestions litigioses a què poguera donar lloc la seua interpretació i compliment, i que no hagen pogut ser resoltes per la comissió de seguiment, quedaran sotmeses al coneixement i resolució de la jurisdicció contenciosa administrativa.  
D'acord amb el que establix Llei 30/2007, de 30 d'octubre, de Contractes del Sector Públic, este conveni queda exclòs de l'àmbit d'aplicació de l'esmentada llei, i es regix per allò que s'ha estipulat entre les parts.  
I en prova de conformitat amb el que s'ha exposat i convingut, firmen el present conveni marc de col·laboració en triple exemplar en el lloc i data assenyalats en l'encapçalament.  
El conseller de Sanitat: Manuel Cervera Taulet.  
El director general de Sanofi-Aventis, SA: Jérôme Silvestre.  
El director financer de Sanofi-Aventis, SA: Antonio Dubé Méndez.